Patientsikkerhedsprisen 2024, Faste teams på Thorsvej, Holstebro Kommune - Patientambassadørernes begrundelse:
Diagnosesikkerhed er tema for WHO´s patientsikkerhedsdag og for årets patientsikkerhedspris, der uddeles af patientambassadørerne ved Dansk Selskab for Patientsikkerhed.   Dansk Selskab for Patientsikkerhed har de senere år haft fokus på den sikre diagnostiske proces. Det er en vigtig forudsætning for, at borgere og patienter kan modtage relevant behandling i rette tid.   Denne diagnostiske proces starter allerede med de observationer, som I hjælpere og assistenter gør, når I er ude hos borgerne. Analyser af utilsigtede hændelser fra Dansk Patientsikkerhedsdatabase viser, at diagnosefejl kan opstå hos ældre borgere, når symptomer på forværring i deres tilstand overses.   Jeres nye praksis med faste team i hjemmeplejen på Thorsvej indebærer, at hjemmeplejen systematisk observerer relevante ændringer i borgerens vanlige funktionsniveau. Selv små ændringer kan følges op med yderligere udredning, hvor sygeplejen besøger borgeren og spørger ind til symptomerne.   Denne praksis sikrer, at begyndende sygdom kan diagnosticeres i et meget tidligt stadium. Borgeren kan tidligt få den nødvendige behandling, sygdomsudviklingen stoppes, og borgeren kan måske undgå at skulle på hospitalet.   I alle faser af den samlede arbejdsgang involverer I borgeren og de pårørende, og I sikrer, at beslutninger så vidt muligt træffes i overensstemmelse med borgerens ønsker.   Det, at I mødes i faste teams, sikrer en meget kort kommunikationsvej, hvor alle faggrupper spiller sammen indbyrdes. Det er vigtigt for patientsikkerheden og gør det trygt for alle faggrupper – også nyansatte, nyuddannede og ufaglærte.   Arbejdet med faste team har betydet, at I kan se et fald i antallet af forebyggelige indlæggelser, i mange tilfælde fordi urinvejsinfektioner forebygges eller behandles tidligt.   Metoden er udviklet og implementeret på Thorsvej, og de flotte resultater betyder, at kommunen nu har planer om at sprede praksis til de øvrige distrikter.   Tak for jeres vedholdende arbejde med patientsikkerhed og faste teams til glæde for borgere og pårørende